钦定古今图书集成/明伦汇编/氏族典/第531卷 > 郭贯
## 钦定古今图书集成/明伦汇编/氏族典/第531卷 > 郭贯

按《元史郭贯传》：“贯字安道，保定人。以才行见推择为
枢密中书掾，调南康路经历，擢广西道提刑按察司
判官。至元二十七年，拜监察御史，承诏分江北沿淮
草地。三十年，佥湖南肃政廉访司事。大德初，迁湖北
道。五年，迁江西道，赈恤饥民，有惠政。入为御史台都
事。八年，迁集贤待制，进翰林直学士。奉诏与辽阳行”
省平章政事别速合彻里帖木儿往镇高丽。十一年，
召为河东廉访副使。至大二年，入为吏部考功郎，遂
拜治书侍御史。四年，除礼部尚书，谒告还家。至治元
年，起为集贤大学士，寻致仕。至顺二年，以疾卒，年八
十有二。追封蔡国公，谥“文宪。”贯博学，精于篆籕，当世
册宝碑额，多出其手云。